**Spørsmål til samtale/refleksjon i forbindelse med gudstjeneste 27. august 2023**

**Tema: Vi vil inspirere!  
Lesetekster:** Matt 28,18-20 1 Kor 9,24-26a

1. Vi vil inspirere mennesker til å følge Jesus. Hvordan kan en menighet inspirere til det?
2. Et poeng i prekenen er at vi ser ulike sider av Jesus og er forskjellige som mennesker. Derfor kan vi også gjøre ulike ting og brenne for forskjellige ting selv om vi følger Jesus sammen. Blir det da en «hjemmelaget Jesus» der vi velger ut det som passer oss?
3. I prekenen ble det sagt at vi inspirerer til å følge Jesus gjennom å holde fast på tre ting samtidig.

Kamp – å ha en retning for livet

Aksept – å være menneske

Hvile – å være elsket

Er det en motsetning mellom disse tre? Hva opplever dere at dere hører mest om, og hva ønsker dere å høre mer av?

1. Hva legger dere i det når det står at «menigheten bygger på Guds ord»?

***Mål og visjoner for Fredrikstad Frikirke***

**Inkludere**

Vi vil være en menighet der folk blir inkludert i fellesskapet uavhengig av alder, sosial posisjon eller etnisk bakgrunn. Vi vil være en menighet preget av omsorg, varme og gjestfrihet. Vi vil legge ekstra vekt på å være et sted der barn og unge kan møte Jesus og vokse i troen.

**Inspirere**

Vi vil være en menighet som bygger på Guds ord, der forkynnelse, gudstjenesteformer og aktiviteter er med på å inspirere mennesker til å følge Jesus.

**Involvere**

Vi vil være en menighet der folk får bruke sine evner og nådegaver til å bygge fellesskap og tjene medmennesker i og utenfor menigheten. Vi ønsker at disse evnene og gavene skal få utfolde seg i fellesskapet slik at stadig flere mennesker kan inkluderes og inspireres.